b'\n_START_ARTICLE_\nChristian Wolff (igralec)\n_START_SECTION_\n\xc5\xbdivljenje in kariera\n_START_PARAGRAPH_\nChristian Wolff se je rodil 11. marca 1938 v Berlinu. Med letoma 1955 in 1957 je \xc5\xa1tudiral igralstvo na \xc5\xa0oli Maxa Reinhardta. Uveljavil se je \xc5\xbee kot mlad igralec. Leta 1957 je debitiral v naslovni vlogi kontroverznega filma Anders als du und ich, ki ga je re\xc5\xbeiral Veit Harlans. Zdru\xc5\xbeenje FSK (ki skrbi za kontrolo filmske industrije) filma ni \xc5\xbeelelo objaviti zaradi preve\xc4\x8d pozitivnega prikazovanja homoseksualnosti. Pozneje so v zahodnonem\xc5\xa1kih kinematografih objavili spremenjeno razli\xc4\x8dico, ki je bila ozna\xc4\x8dena za homofobno. V Avstriji so film predvajali nespremenjen pod prvotnim naslovom Das dritte Geschlecht. Sledili so razni kriminalni in drugi film, kot so Am Tag, als der Regen kam, Alt-Heidelberg, Verbrechen nach Schulschlu\xc3\x9f in Wenn mein Sch\xc3\xa4tzchen auf die Pauke haut. V filmu Der blaue Nachtfalter iz leta 1959 je zaigral z Zarah Leander. Leta 1960 je Wolff prejel bronasto nagrado Bravo Otto, ki jo je podeljevala mladinska revija Bravo._NEWLINE_V osemdesetih letih 20. stoletja je Wolff postajal vedno bolj opazen v televizijskih serijah in raznih gostujo\xc4\x8dih vlogah. Leta 1983 je ZDF pri\xc4\x8del s snemanjem serije Nesth\xc3\xa4kchen po zgodbi Else Ury, v kateri je odigral glavno vlogo o\xc4\x8deta in zdravnika Ernsta Brauna. Predvajali so jo v \xc4\x8dasu bo\xc5\xbei\xc4\x8da v \xc5\xa1estih epizodah. V devetdesetih letih je igral v televizijskih celove\xc4\x8dernih filmih v produkciji hi\xc5\xa1e ZDF s preprostimi akcijskimi zapleti in ljubezenskimi zgodbami v Ju\xc5\xbeni Afriki in na Mavriciju. V nekaterih televizijskih filmih, kot sta Zugv\xc3\xb6gel der Liebe in Das Licht von Afrika, je igral skupaj s sinom Patrickom._NEWLINE_V svoji verjetno najbolj poznani vlogi gozdarja Martina Rombacha v seriji Gozdarska hi\xc5\xa1a Falkenau (Forsthaus Falkenau) se je prvi\xc4\x8d predstavil leta 1989. Serija je v devetdesetih letih postala velik hit in je predstavljala enega najve\xc4\x8djih uspehov televizijske hi\xc5\xa1e ZDF. Leta 2005 je Wolff napovedal svoje slovo od serije, ki pa se z njegovim odhodom ni zaklju\xc4\x8dila, ampak se je nadaljevala z novim gozdarjem Stefanom Leitnerjem, ki ga je do konca serije leta 2013 igral Hardy Kr\xc3\xbcger mlaj\xc5\xa1i. Skupno je Wolff najdalj\xc5\xa1o nem\xc5\xa1ko dru\xc5\xbeinsko serijo snemal ve\xc4\x8d kot 2200 dni. Kot razlog za umik je navedel sr\xc4\x8dni napad, ki ga je do\xc5\xbeivel leta 2003, zaradi \xc4\x8desar se je \xc5\xbeelel posloviti \xc5\xbee prej, kar pa je bilo proti na\xc4\x8drtom ZDF-a. Zadnji\xc4\x8d se je v vlogi gozdarja Rombacha pojavil 29. decembra 2006. V zgodbi se je preselil v Ju\xc5\xbeno Afriko na kmetijo, ki jo je podedoval od prijatelja._NEWLINE_Poleg igralskega dela se je Wolff ukvarjal tudi s sinhronizacijo igralcev Pierra Bricea, Alaina Delona in Anthonyja Perkinsa, pojavljal pa se je tudi kot pripovedovalec v televizijskih dokumentarnih filmih. Obenem se je pojavil tudi kot pripovedovalec na za\xc4\x8detku vsake epizode bo\xc5\xbei\xc4\x8dne serije iz leta 1984 Patrik Pacard in na koncu epizod bo\xc5\xbei\xc4\x8dne serije Anna leta 1987.\n_START_SECTION_\nZasebno \xc5\xbeivljenje\n_START_PARAGRAPH_\n29. novembra 1959 se je poro\xc4\x8dil z igralsko kolegico Corny Collins, vendar sta se lo\xc4\x8dila leta 1965. V drugo se je poro\xc4\x8dil z igralko Helgo Lehner in z njo leta 1967 dobil sina Sascho. 27. junija 1975 je stopil v zakon \xc5\xa1e tretji\xc4\x8d, tokrat z Marino Handloser, s katero je \xc5\xa1e istega leta dobil sina Patricka. \xc5\xbdivi v kraju Aschau im Chiemgau.'